Ο τραγουδιστής των Linkin Park, Chester Bennington αυτοκτόνησε, μεταδίδουν ξένα μέσα ενημέρωσης.

Σύμφωνα με τις πρώτες πληροφορίες, ο 41χρονος αμερικανός τραγουδιστής βρέθηκε απαγχονισμένος σε ιδιωτική κατοικία στο Λος Άντζελες.

Το πτώμα του βρέθηκε την Πέμπτη λίγο μετά τις 9 το πρωί, τοπική ώρα.

Ο Chester Bennington ήταν παντρεμένος και είχε 6 παιδιά από δύο συζύγους. Ο τραγουδιστής έδινε για χρόνια μάχη με το αλκοόλ και τα ναρκωτικά και σε συνεντεύξεις του είχε μιλήσει ανοικτά για τον εθισμό του, λέγοντας πως κάποτε υπήρξε «τρελός αλκοολικός». Επίσης είχε αποκαλύψει πως όταν ήταν 7 ετών είχε κακοποιηθεί σεξουαλικά από έναν μεγαλύτερο άντρα. «Αν σκέφτομαι την εποχή που ήμουν πολύ μικρός, που είχα κακοποιηθεί, όλα εκείνα τα φρικτά πράγματα που συνέβαιναν γύρω μου, καταρρέω», είχε δηλώσει το 2011.

Ο Bennington ήταν στενός φίλος του Chris Cornell, που αυτοκτόνησε τον Μάιο.

Μαζί με τον κιθαρίστα των Linkin Park, Brad Delson, είχαν παίξει το τραγούδι του Leonard Cohen «Hallelujah» για τον κόσμο που είχε παραβρεθεί στην κηδεία του Chris Cornell.



Αν ζούσε ο Cornell, σήμερα θα γιόρταζε τα 53α γενέθλιά του. Ο Chester του είχε γράψει μια ανοιχτή επιστολή την ημέρα που έγινε γνωστή η αυτοκτονία του.

Το 2007 ο Μπένινγκτον βρέθηκε στην 46η θέση στον κατάλογο του Hit Paraders με τους 100 καλύτερους μέταλ τραγουδιστές όλων των εποχών.

Το συγκρότημα έκανε αυτήν την περίοδο παγκόσμια περιοδεία. Η επόμενη προγραμματισμένη στάση της «One More Light» ήταν στη Μασαχουσέτη στις 27 Ιουλίου. Aκόμη δεν έχει γίνει ανακοίνωση για ματαίωση της περιοδείας, η οποία ωστόσο αναμένεται τις επόμενες ώρες. Εκπρόσωποι του συγκροτήματος δεν έχουν ανταποκριθεί στις κλήσεις να σχολιάσουν τις πληροφορίες.

Μια από τις τελευταίες του συνεντεύξεις: